CELEX: 52021DP0364
Language: lt
Date: 1631577600000
Title: 2021 m. rugsėjo 14 d. Europos Parlamento sprendimas dėl prašymo ginti Guy Verhofstadt’o (Guy Verhofstadt) privilegijas ir imunitetus (2021/2030(IMM))

2022 3 11   
            
            
               LT
            
            
               Europos Sąjungos oficialusis leidinys
            
            
               C 117/188
            
         
      P9_TA(2021)0364
      Prašymas ginti Guy Verhofstadt’o (Guy Verhofstadt) privilegijas ir imunitetus
      2021 m. rugsėjo 14 d. Europos Parlamento sprendimas dėl prašymo ginti Guy Verhofstadt’o (Guy Verhofstadt) privilegijas ir imunitetus (2021/2030(IMM))
      (2022/C 117/19)
      
         Europos Parlamentas,
      
                  —
               
               
                  atsižvelgdamas į 2021 m. kovo 24 d. plenariniame posėdyje paskelbtą Guy Verhofstadt’o 2021 m. kovo 12 d. prašymą ginti jo privilegijas ir imunitetus nagrinėjant baudžiamąją bylą, kuri jam turi būti iškelta Apygardos prokuratūroje prie Trento bendrosios kompetencijos teismo (Procura Distrettuale della Repubblica presso il Tribunale ordinario di Trento) (Italija),
               
            
                  —
               
               
                  išklausęs Guy Verhofstadt’o paaiškinimų, kaip nurodyta Darbo tvarkos taisyklių 9 straipsnio 6 dalyje,
               
            
                  —
               
               
                  atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius ir į 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,
               
            
                  —
               
               
                  atsižvelgdamas į Europos Sąjungos Teisingumo Teismo 2008 m. spalio 21 d., 2010 m. kovo 19 d., 2011 m. rugsėjo 6 d., 2013 m. sausio 17 d. ir 2019 m. gruodžio 19 d. sprendimus (1),
               
            
                  —
               
               
                  atsižvelgdamas į Darbo tvarkos taisyklių 5 straipsnio 2 dalį ir 7 ir 9 straipsnius,
               
            
                  —
               
               
                  atsižvelgdamas į Teisės reikalų komiteto pranešimą (A9-0238/2021),
               
            
                  A.
               
               
                  kadangi Europos Parlamento narys Guy Verhofstadt pateikė prašymą ginti jo imunitetą nagrinėjant baudžiamąją bylą, kuri jam turi būti iškelta Apygardos prokuratūroje prie Trento bendrosios kompetencijos teismo (Procura Distrettuale della Repubblica presso il Tribunale ordinario di Trento) (Italija) dėl įtariamo garbės ir orumo įžeidimo socialiniame tinkle; kadangi Apygardos prokuratūroje prie Trento bendrosios kompetencijos teismas ikiteisminį tyrimą baigė 2020 m. gruodžio 22 d.;
               
            
                  B.
               
               
                  kadangi 2020 m. vasario 13 d. Guy Verhofstadt savo „Twitter“ paskyroje paskelbė šią žinutę: „Matteo Salvini pateikti kaltinimai už neteisėtą migrantų laikymą jūroje po to, kai juos išgelbėjo „Gregoretti“. Bravo Italija! Teisingumas turi būti įvykdytas. Tikėkimės, kad tokių pat veiksmų bus imtasi dėl jo įsivėlimo į didžiulio masto korupciją, susijusią su dėkingumo mokesčiais sandoriuose dėl Rusijos naftos!“;
               
            
                  C.
               
               
                  kadangi teigiama, kad šiais komentarais Guy Verhofstadt įžeidė Italijos parlamento nario garbę ir orumą, kaip apibrėžta Italijos baudžiamojo kodekso 595 straipsnio 1 ir 3 dalyse;
               
            
                  D.
               
               
                  kadangi Protokolo Nr. 7 dėl Europos Sąjungos privilegijų ir imunitetų 8 straipsnyje numatoma, kad Europos Parlamento nariai negali būti apklausiami, sulaikomi ar traukiami atsakomybėn dėl einant pareigas pareikštos nuomonės ar balsavimo;
               
            
                  E.
               
               
                  kadangi Parlamentas turi didelę veiksmų laisvę spręsdamas, kokį sprendimą priimti gavus Parlamento nario prašymą ginti jo imunitetą (2);
               
            
                  F.
               
               
                  kadangi pagal Darbo tvarkos taisyklių 5 straipsnį Parlamentas, vykdydamas savo įgaliojimus, susijusius su privilegijomis ir imunitetais, išlieka principinga demokratiška teisėkūros asamblėja ir užtikrina Parlamento narių nepriklausomumą jiems einant savo pareigas;
               
            
                  G.
               
               
                  kadangi Parlamento nario pareiškimas ne Europos Parlamente gali būti laikomas nuomone, pareikšta jam vykdant savo pareigas, kaip apibrėžta Protokolo Nr. 7 dėl Europos Sąjungos privilegijų ir imunitetų 8 straipsnyje, kai jame pateikiamas subjektyvus vertinimas, tiesiogiai ir akivaizdžiai susijęs su to Parlamento nario pareigų vykdymu Europos Parlamente; kadangi tai, ar šiuo atveju kalbama būtent apie tokį vertinimą, turi būti sprendžiama pagal pareiškimo pobūdį ir turinį, o ne pagal vietą, kurioje jis buvo padarytas;
               
            
                  H.
               
               
                  kadangi konkretų pareiškimo pobūdį ir turinį taip pat reikėtų įvertinti atsižvelgiant į jo kontekstą ir į atitinkamą šį pareiškimą padariusio Parlamento nario vaidmenį bei funkcijas;
               
            
                  I.
               
               
                  kadangi šiuos pareiškimus savo tinklo „Twitter“ paskyroje Guy Verhofstadt akivaizdžiai padarė kaip Europos Parlamento narys, nes ši paskyra, pasak G. Verhofstadt’o, skirta tik jo politinei komunikacijai vykdant savo, kaip Europos Parlamento nario, įgaliojimus;
               
            
                  J.
               
               
                  kadangi šiuo metu politinės diskusijos, kuriose Europos Parlamento nariai dalyvauja vykdydami savo įgaliojimus, vis dažniau vyksta ir už Parlamento patalpų ribų, taip pat ir internetu arba naudojantis socialinių tinklų, pvz., „Twitter“, paslaugomis;
               
            
                  K.
               
               
                  kadangi šis pareiškimas buvo padarytas platesniame politinių diskusijų, kurių tema dažnai aptariama Europos Parlamento plenariniuose posėdžiuose bei daugelyje žiniasklaidos šaltinių, kontekste;
               
            
                  L.
               
               
                  kadangi šia tema Guy Verhofstadt internete yra išreiškęs panašių nuomonių tiek prieš minėtą „Twitter“ pareiškimą, tiek po jo, pvz., 2019 m. sausio mėn. (daugiau kaip prieš metus iki „Twitter“ pareiškimo) jis pateikė nuomonę tinkle „Facebook“ dėl įtariamų M. Salvini ryšių su Rusija (3), o po kelių mėnesių jis padarė su panašiu politiniu kontekstu susijusius pareiškimus per 2020 m. rugsėjo 16 d. plenarinio posėdžio diskusijas dėl Sąjungos padėties;
               
            
                  M.
               
               
                  kadangi, atsižvelgiant į šiuos faktus, galima laikyti, kad esama tiesioginio ir akivaizdaus ryšio tarp aptariamo pareiškimo ir Guy Verhofstadt’o, kaip Europos Parlamento nario, įgaliojimų;
               
            
               
                  1.
               
               
                  nusprendžia ginti Guy Verhofstadt’o privilegijas ir imunitetus;
               
            
               
                  2.
               
               
                  paveda Pirmininkui perduoti šį sprendimą ir atsakingo komiteto pranešimą Italijos Respublikos kompetentingoms institucijoms ir Guy Verhofstadt’ui.
               
            
         (1)  2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23. 2019 m. gruodžio 19 d. Teisingumo Teismo sprendimas Junqueras Vies, C-502/19, ECLI:EU:C:2019:1115.
      
         (2)  Minėto Sprendimo Gollnisch / Parlamentas, T-42/06, 101 punktas.
      
         (3)  2019 m. sausio 9 d. įrašas tinkle „Facebook“: „Šiandien ponas Salvini nedėvės marškinėlių su Putinu. Vietoj jų – policijos uniforma. Bet Salvini yra sudaręs paktą su Putino „Vieningosios Rusijos“ partija ir Lenkijos žmonės juo pasikliauti negali.“.